Publication: Magyar Közlöny
Issue: MK-1998-111 (Year: 1998, Number: 111)
Era: 1990-2004
Section: az Alkotmány 8. § (2) bekezdésében foglaltak az irányadóak. Az Alkotmánybíróság 20/1990. (II. 18.) AB határozatában rámutatott, hogy a személyes adatok védelméhez
Paragraph Index: 315

2. Az egészségügyi hozzájárulás a róla szóló 1996. évi LXXXVIII. törvény (a továbbiakban: Eht.) szerint — pusztán a foglalkoztatás (önfoglalkoztatás) alapján fennálló — jövedelemtől független, fix összegű fizetési kötelezettség. Az Alkotmánybíróság a 37/1997. (VI. 11.) AB 1998/111. szám határozatában kifejtette, hogy az Eht. által bevezetett hozzájárulás a társadalombiztosítási jogviszonyon kívül eső, az Alkotmány 70/I. §-a szerinti adó jellegű köztehernek minősül (ABH 1997. 234.). Az Eht. 2. § (5) bekezdése szerint: „az után a személy után, aki egyidejűleg az (1) bekezdés hatálya alá tartozó több jogviszonyban áll, a legalább heti 36 órai munkavégzéssel járó jogviszonyát meghaladó többi foglalkoztatása esetén nem kell hozzájárulást fizetni. A heti 36 órai munkavégzéssel azonosan kell elbírálni azt a jogviszonyt, amelyben a jövedelem eléri a mindenkori minimálbért. A fizetés teljesítésének további részletes szabályait a Kormány rendeletben állapítja meg.” E törvényi szabállyal kapcsolatban az Alkotmánybíróság korábban megállapította, hogy ez — az egészségügyi hozzájárulás ugyanazon személy után történő, többszöri megfizetésének gátját képező — rendelkezés a munkavállaló személyiségi jogait nem érinti [37/1997. (VI. 11.) AB hat., ABH 1997. 244—245.].

Source: https://magyarkozlony.hu/hivatalos-lapok/2ff628e10e389986f4e827c7c4aa761f8674cf05/dokumentumok/2d811978fb45f8cb3651fdcc902e1b32e88c442c/letoltes